DA Den Europæiske Unions Tidende C 49/32

Sag anlagt den 21. december 2011 — Italien mod Kommissionen

(Sag T-661/11)

2012/C 49/57

Processprog: italiensk

Parter

Sagsøger: Den Italienske Republik (ved avvocato dello Stato G. Aiello)

Sagsøgt: Europa-Kommissionen

Sagsøgerens påstande

— Kommissionens afgørelse K(2011) 7105 af 14. oktober 2011 annulleres for så vidt den udelukker visse udgifter afholdt inden for rammerne af Den Europæiske Udviklings- og Garantifond for Landbruget (EUGFL), Garantisektionen, Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne fra EU-finansiering og pålægger Den Italienske Republiks budget at bære disse udgifter.

Søgsmålsgrunde og væsentligste argumenter

Afgørelsen, som anfægtes ved dette søgsmål, er resultatet af to kontrolundersøgelser gennemført af Kommissionen for mejeriårene 2003/2004, 2004/2005, 2005/2006 og 2006/2007 og der foreslås herved en finansiel korrektion over for Italien på i alt 85 625 455 EUR.

Sagsøgeren har til støtte for søgsmålet fremsat følgende anbringender:

a) Tilsidesættelse og/eller fejlagtig anvendelse af artikel 11 i forordning (EF) nr. 885/2006 af 21. juni 2006 (1) og retningslinjerne for beregning af de finansielle følger ved udarbejdelsen af beslutningen om regnskabsafslutning for EUGFL, Garantisektionen, dok. nr. VI/5330/97 af 23. december 1997, samt tilsidesættelse af EF-traktatens artikel 230 på grund af magtfordrejning.

Det gøres herved gældende, at anvendelsen af faste korrektioner i den foreliggende sag bør begrænses, eftersom det efter de gennemførte kontroller, om end i visse tilfælde med forsinkelse, er muligt at fastslå eksistensen af eventuelle »delerklæringer«, og derved at pålægge ophavsmændene til de falske erklæringer sanktioner og således i givet fald tilbagesøge den eventuelle skyldige tillægsafgift og forhindre, at Unionens midler påføres økonomisk skade på grund af færre indtægter.

b) Tilsidesættelse og/eller fejlagtig anvendelse af artikel 21 og artikel 22, stk. 1, litra b), i forordning (EF) nr. 595/2004 af 30. marts 2004 (2).

Det gøres herved gældende, at de anvendelige bestemmelser hvad angår kontrol med køberne fastsætter en sammenhæng — netop ikke med antallet af kontroller — men med den procentdel mælk, som skal underlægges kontrollen, og som skal udgøre mindst 40 % af den indberettede mælk inden korrektion for den omhandlede periode. Risikoen for finansieringsordningen for EUGFL er således snævert forbundet med den samlede mængde mælk, som produceres af hver medlemsstat. Det er netop ud fra denne mængde, at risikoen for skade for Unionens midler, som kan følge af en manglende betaling af tillægsafgiften, skal vurderes.

c) Tilsidesættelse og/eller fejlagtig anvendelse af artikel 11 i forordning (EF) nr. 885/2006 af 21. juni 2006, og retningslinjerne for beregning af de finansielle følger ved udarbejdelsen af beslutningen om regnskabsafslutning for EUGFL, Garantisektionen, dok. nr. VI/5330/97 af 23. december 1997, tilsidesættelse af proportionalitetsprincippet og af EF-traktatens artikel 230 på grund af magtfordrejning.

For den sagsøgende stat har Kommissionen anvendt procentdelen af den finansielle korrektion for at vurdere, om kvoten er blevet overskredet, og om der herefter skal foretages en opkrævning ved at lægge den sammen med overskridelsen af den nationale produktionskvote og ved at adskille den for derefter individuelt at tildele den til de enkelte regioner, som er underlagt kontroller med hensyn til regnskabsafslutning. En sådan tilgang indebærer imidlertid, at begrebet finansiel korrektion grænser til det vilkårlige og bevirker en tilsidesættelse af proportionalitetsprincippet.

d) Tilsidesættelse og/eller fejlagtig anvendelse af EF-traktatens artikel 253 på grund af en manglende eller utilstrækkelig begrundelse.

(1) Kommissionens forordning (EF) nr. 885/2006 af 21.6.2006 om gennemførelsesbestemmelser til Rådets forordning (EF) nr. 1290/2005 for så vidt angår godkendelse af betalingsorganer og andre organer og regnskabsafslutning for EGFL og ELFUL (EUT L 171, s. 90).

(2) Kommissionens forordning (EF) nr. 595/2004 af 30.3.2004 om gennemførelsesbestemmelser til Rådets forordning (EF) nr. 1788/2003 om en afgift på mælk og mejeriprodukter.